FÆLLES HOLDNING (EF) Nr. 53/96 fastlagt af Rådet den 18. juni 1996 med henblik på vedtagelse af Europa-Parlamentet og Rådets beslutning nr. . . ./96/EF af . . . om opretholdelse af nationale bestemmelser vedrørende forbud mod anvendelse af visse tilsætningsstoffer under fremstillingen af en række specifikke levnedsmidler (96/C 315/02)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100 A,

under henvisning til Rådets direktiv 89/107/EØF af 21. december 1988 om indbyrdes tilnærmelse af medlemsstaternes lovgivning om tilsætningsstoffer, som må anvendes i levnedsmidler (1), særlig artikel 3a,

under henvisning til forslag fra Kommissionen (2),

under henvisning til udtalelse fra Det Økonomiske og Sociale Udvalg (3),

i henhold til fremgangsmåden i traktatens artikel 189 B (4), og

ud fra følgende betragtninger:

Harmoniseringen af bestemmelserne vedrørende tilsætningsstoffer bør ikke hindre anvendelsen af de nationale bestemmelser, der var gældende pr. 1. januar 1992, og som forbyder brug af visse tilsætningsstoffer i en række specifikke levnedsmidler, der betragtes som traditionelle, og som produceres på medlemsstaternes område;

listen over levnedsmidler, der betragtes som traditionelle, skal udarbejdes på grundlag af meddelelser, som medlemsstaterne giver Kommissionen inden den 1. juli 1994; det vil dog være nødvendigt at tage hensyn til meddelelser fra de nye medlemsstater, som gives efter denne dato;

generelt er hensigten med denne beslutning ikke at definere levnedsmidlers traditionelle karakter; navnlig må denne traditionelle karakter ikke alene være baseret på et forbud mod anvendelse af tilsætningsstoffer i disse levnedsmidler;

der må dog tages hensyn til betydningen af det forbud i national lovgivning, som fandtes pr. 1. januar 1992, mod anvendelse af visse kategorier tilsætningsstoffer i levnedsmiddelproduktionen som helhed; en sådan produktionsmådes særlige karakter bør bibeholdes; det er nødvendigt at tage hensyn til skik og brug i handelstransaktioner vedrørende disse levnedsmidler og til forbrugernes interesser, inden opretholdelsen af forbuddet mod anvendelse af visse kategorier tilsætningsstoffer kan tillades;

udpegelsen af et produkt som traditionelt, for hvilket en medlemsstat ønsker at opretholde sin nationale lovgivning, må ikke være i modstrid med bestemmelserne i forordning (EØF) nr. 2081/92 (5) og (EØF) nr. 2082/92 (6) om henholdsvis oprindelsesbetegnelser og specificitetsattesteringer;

i direktiv 89/107/EØF og tilhørende særdirektiver tillades kun tilsætningsstoffer, som ikke skader den offentlige sundhed; beskyttelsen af den offentlige sundhed kan derfor ikke være et kriterium for at begrunde et forbud mod anvendelse af visse tilsætningsstoffer i en række specifikke levnedsmidler, som anses for traditionelle;

principielt må forbuddet mod anvendelse af visse tilsætningsstoffer ikke føre til diskrimination i forhold til andre tilsætningsstoffer tilhørende samme kategori som nævnt i bilag I til direktiv 89/107/EØF og må således ikke kunne skade harmoniseringen på fællesskabsplan;

for at skabe gennemsigtighed vil det være nødvendigt at nævne de forbud mod anvendelse af visse kategorier tilsætningsstoffer i visse kategorier levnedsmidler, som kan opretholdes af medlemsstaterne ved fravigelse af direktiv 89/107/EØF samt i særdirektiv 94/35/EF (7), 94/36/EF (8) og 95/2/EF (9);

den frie etableringsret og den frie bevægelighed for varer må ikke bringes i fare hverken ved tilladelsen til at opretholde denne nationale lovgivning eller ved eventuelle bestemmelser angående mærkning, som gør det muligt at skelne disse produkter fra andre lignende levnedsmidler; den frie bevægelighed, markedsføringen og fremstillingen i samtlige medlemsstater af lignende levnedsmidler, hvad enten disse anses for traditionelle eller ej, skal opretholdes i overensstemmelse med traktatens bestemmelser -

VEDTAGET FØLGENDE BESLUTNING:

Artikel 1

I medfør af artikel 3a i direktiv 89/107/EØF og på de heri nævnte betingelser har de i bilaget opregnede medlemsstater tilladelse til i deres lovgivning at opretholde forbuddet mod anvendelse af visse kategorier tilsætningsstoffer i produktionen af de levnedsmidler, der er opregnet i nævnte bilag.

Anvendelsen af denne beslutning berører ikke bestemmelserne i forordning (EØF) nr. 2081/92 og (EØF) nr. 2082/92.

Artikel 2

Denne beslutning er rettet til medlemsstaterne.

Udfærdiget i Bruxelles, den . . .

På Europa-Parlamentets vegne

Formand

På Rådets vegne

Formand

(1) EFT nr. L 40 af 11. 2. 1989, s. 27. Direktivet er senest ændret ved direktiv 94/34/EF (EFT nr. L 237 af 10. 9. 1994, s. 1).

(2) EFT nr. C 134 af 1. 6. 1995, s. 20.

(3) EFT nr. C 301 af 13. 11. 1995, s. 43.

(4) Europa-Parlamentets udtalelse af 16. januar 1996 (EFT nr. C 32 af 5. 2. 1996, s. 22), Rådets fælles holdning af 18. juni 1996 (endnu ikke offentliggjort i Tidende) og Europa-Parlamentets afgørelse af . . . (endnu ikke offenliggjort i Tidende).

(5) EFT nr. L 208 af 24. 7. 1992, s. 1. Forordningen er ændret ved tiltrædelsesakten af 1994.

(6) EFT nr. L 208 af 24. 7. 1992, s. 9. Forordningen er ændret ved tiltrædelsesakten af 1994.

(7) EFT nr. L 237 af 10. 9. 1994, s. 3.

(8) EFT nr. L 237 af 10. 9. 1994, s. 13.

(9) EFT nr. L 61 af 18. 3. 1995, s. 1.

BILAG

>TABELPOSITION>

RÅDETS BEGRUNDELSE

I. INDLEDNING

1. Den 19. april 1995 fremlagde Kommissionen et forslag til beslutning (1) om opretholdelse af nationale bestemmelser vedrørende forbud mod anvendelse af visse tilsætningsstoffer under fremstillingen af en række specifikke levnedsmidler; forslaget bygger på EF-traktatens artikel 100 A.

2. Europa-Parlamentet og Det Økonomiske og Sociale Udvalg afgav udtalelse henholdsvis den 16. januar 1996 (2) og den 13. september 1995 (3). Som følge af Europa-Parlamentets udtalelse fremlagde Kommissionen et ændret forslag den 6. maj 1996 (4).

3. Den 18. juni 1996 fastlagde Rådet sin fælles holdning i overensstemmelse med traktatens artikel 189 B.

II. MÅL

Hensigten med forslaget er at opstille en liste over levnedsmidler, som anses for traditionelle, således at rigdommen af Fællesskabets kulinariske specialiteter kan bevares. For at nå dette mål kan de berørte medlemsstater opretholde deres nationale lovgivning, som forbyder anvendelse af visse tilsætningsstoffer under fremstillingen af en række specifikke levnedsmidler.

III. ANALYSE AF DEN FÆLLES HOLDNING

1. Europa-Parlamentet har fremsat tre ændringsforslag:

- præciseringer i betegnelsen af levnedsmidler, som anses for traditionelle (ændringsforslag 2)

- tilføjelse af to danske og et svensk levnedsmiddel (ændringsforslag 3)

- bestemmelser om, at det skal fremgå af etiketten, at der er anvendt en traditionel fremstillingsmetode (ændringsforslag 1).

2. Efter at have behandlet forslaget har Rådet generelt omskrevet, præciseret og udvidet rækkevidden af forslaget, dels for at tage bedre hensyn til de nationale lovgivninger, dels for at tage hensyn til Europa-Parlamentets ændringsforslag og navnlig ændringsforslag 2 og 3.

Kommissionen har accepteret alle de ændringer af det ændrede forslag, som Rådet har vedtaget.

3. I overensstemmelse med ændringsforslag 2 (accepteret af Kommissionen i dens ændrede forslag) accepterer Rådet de ændringer af definitionerne af levnedsmidler, for hvilke medlemsstaterne kan opretholde deres pågældende lovgivning. Rådet går imidlertid ikke med til, at udtrykket »efter græsk tradition« anvendes for »fetaost«, fordi det gerne vil understrege, at denne ost principielt alene fremstilles i Grækenland og derfor ikke har brug for en sådan præcisering.

4. Da betegnelsen »traditionelt fransk brød« kan oversættes til alle sprog, har Rådet endvidere besluttet ikke at sætte denne betegnelse i anførselstegn.

5. Hvad angår produkterne »kødkonserves af gås og and efter fransk tradition« har Rådet under hensyn til fremstillingsmetoden præciseret, at den pågældende medlemsstat kan opretholde forbuddet for alle kategorier af tilsætningsstoffer.

6. Rådet har medtaget alle levnedsmidlerne i ændringsforslag 3 (Kommissionen har afvist dette ændringsforslag). Rådet har dog for de danske produkter »leverpostej« og »kødboller« præciseret, hvilke kategorier tilsætningsstoffer der kan opretholdes forbud mod. Endvidere har Rådet tilføjet Finland i kategorien »frugtsaft efter svensk tradition«, fordi denne medlemsstat også fremstiller disse levnedsmidler.

7. Endelig har Rådet føjet et spansk produkt »lomo embuchado« og tre italienske produkter »salame cacciatore«, »mortadella« og »cotechino e zampone« til listen.

Disse fire produkter anses for traditionelle, og lovgivningerne om forbud mod anvendelse af visse tilsætningsstoffer i disse levnedsmidler har eksisteret i årevis.

8. Rådet har ikke medtaget ændringsforslag 1, ifølge hvilket det skal fremgå af etiketten, at produktet er tilberedt i henhold til traditionen i den pågældende medlemsstat. Rådet finder, at fabrikanterne selv skal afgøre, om det er nødvendigt med en sådan angivelse (ændringsforslaget er også blevet afvist af Kommissionen).

9. Efter at have medtaget to af tre ændringsforslag fra Europa-Parlamentet og have taget hensyn til kriterierne for opstilling af listen over traditionelle produkter finder Rådet, at det har fundet et afbalanceret kompromis.

(1) EFT nr. C 134 af 1. 6. 1995, s. 20.

(2) EFT nr. C 32 af 5. 2. 1996, s. 21.

(3) EFT nr. C 301 af 13. 11. 1995, s. 43.

(4) EFT nr. C 186 af 26. 6. 1996, s. 7.